২০২৩ ক্রিকেট বিশ্বকাপ
২০১১ ও ২০১৫ সালের বিশ্বকাপে ১৪-দলের অংশগ্রহণে অনুষ্ঠিত হলেও ২০১৯ ও ২০২৩ সালের বিশ্বকাপ প্রতিযোগিতা ১০-দলের সমন্বয়ে অনুষ্ঠিত হবে। আইসিসি র‌্যাঙ্কিংয়ের শীর্ষস্থানীয় আট দল স্বয়ংক্রিয়ভাবে খেলার যোগ্যতা অর্জন করবে। বাকী দুইটি স্থানের জন্য বাছাইপর্বের প্রতিযোগিতায় অংশগ্রহণের মাধ্যমে নির্ধারিত হবে। আইসিসির সহযোগী ও অনুমোদনলাভকারী প্রত্যেক সদস্যের জন্য উন্মুক্ত থাকবে। এরফলে বিশ্বকাপে শুধুমাত্র টেস্টভূক্ত দেশগুলোর জন্যই নির্ধারিত থাকবে না।
২০১০ এশিয়ান গেমসে ক্রিকেট
ক্রিকেট খেলা ষোড়শ এশিয়ান গেমসের ৪২টি ক্রীড়া বিষয়ের অন্যতম একটি হিসেবে বিবেচিত হয়। চীনের গুয়াংজুতে অনুষ্ঠিত এশিয়ান গেমসের ইতিহাসে সর্বপ্রথম দলগত ক্রীড়া হিসেবে ক্রিকেট খেলা অন্তর্ভুক্ত হয়। দলপ্রতি ২০ ওভারের খেলাগুলো টুয়েন্টি২০ আন্তর্জাতিকের রূপরেখা অনুযায়ী অনুষ্ঠিত হয়। পুরুষ ও মহিলা - উভয় বিভাগেই প্রতিদ্বন্দ্বিতা হয়। পুরুষ বিভাগে স্বাগতিক চীনের অংশগ্রহণসহ আইসিসি’র পূর্ণাঙ্গ সদস্যরূপে এশিয়ার বাংলাদেশ, পাকিস্তান এবং শ্রীলঙ্কা ক্রিকেট দল অংশ নেয়। এছাড়াও ২০১০ সালের আইসিসি বিশ্ব টুয়েন্টি২০ ক্রিকেটে অংশগ্রহণকারী আফগানিস্তান ক্রিকেট দল খেলে। অন্যান্য আন্তর্জাতিক প্রতিশ্রুতির কারণে শ্রীলঙ্কা, বাংলাদেশ এবং পাকিস্তান কম শক্তিধর দল পাঠায়। কিন্তু ভারত প্রতিযোগিতায় অংশগ্রহণ করেনি। চূড়ান্ত খেলায় বাংলাদেশ আফগানিস্তানকে পরাভূত করে স্বর্ণপদক জয় করে। স্থান নির্ধারণী খেলায় পাকিস্তান শ্রীলঙ্কাকে হারিয়ে ব্রোঞ্জপদক লাভ করে।